 NA XINHUA ADDIS ABABA, Ethiopia UHABA wa mafuta umetatiza shughuli za utoaji misaada kaskazini mwa Ethiopia. Ofisi ya Umoja wa Mataifa kuhusu Misaada ya Kibinadamu (UNOCHA) imesema utoaji wa huduma za afya ndio umeathiriwa zaidi na uhaba huo hasa katika maeneo ya Tigray na Amhara. Shirika hilo lilisema kuwa hospitali ya Ayder jijini Mekelle, ambayo ndiyo kubwa zaidi eneo la Tigray ikiwahudumia zaidi ya watu 300,000, imo katika hatari ya kufungwa kutokana na uhaba wa mafuta. Asilimia 70 ya magari katika hospitali hiyo tayari hayafanyi kazi kwa kukosa mafuta. “Uhaba wa mafuta pia ni tatizo kubwa katika eneo la Amhara. Mashirika ya misaada yanahitajika kupewa kibali kwanza na ofisi za serikali kabla ya kuweka magari mafuta hasa katika miji ya Sekota, Lalibela na Gashena. Hali hii imetatiza shughuli za utoaji wa misaada ya kibinadamu,” ikasema UNOCHA. Shirika hilo lilisema miundomsingi duni katika baadhi ya maeneo pia inafanya iwe vigumu kufikisha misaada kwa waathiriwa wa vita kati ya jeshi la Ethiopia na wapiganaji wa Tigray People’s Liberation Front (TPLF). Mapigano hayo ambayo yamedumu miezi 19 yamelazimisha maelfu kutoroka makwao na mamilioni wakihitaji misaada. Ni majuzi tu ambapo usambazaji wa misaada umerejelewa baada ya pande hizo mbili kukubaliana kukomesha mapigano. Kwingineko, Muungano wa Afrika (AU) umeeleza wasiwasi kuhusu kuendelea kuzorota kwa mgogoro wa kisiasa, usalama na kibinadamu katika eneo la Sahel. Kwenye taarifa kufuatia kikao cha kujadili hali katika ukanda huo uliofanyika jijini Addis Ababa, Ethiopia, AU ilisema ongezeko la mashambulio ya kigaidi na mauaji ya raia ni suala linalotishia amani na uthabiti wa eneo hilo. Mataifa ambayo yameathirika zaidi ni Burkina Faso, Guinea, Mali na Niger. Taarifa ya AU ilisema hatari ya hali hiyo kuenea katika mataifa mengine ya ukanda huo iko juu hasa kutokana na ugaidi na mapinduzi ya serikali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  